கேள்வி: இலங்கை நாடாளுமன்றத் தேர்தல், 2015 - பின்னணி என்பது என்ன?
பதில்: இலங்கை நாடாளுமன்றத் தேர்தல், 2010 2010 ஏப்ரலில் நடைபெற்றது. அப்போது ஆளும் கட்சியாக இருந்த ஐக்கிய மக்கள் சுதந்திரக் கூட்டணி (ஐமசுகூ) 2009 ஆம் ஆண்டில் தமிழீழ விடுதலைப் புலிகள்ப் போரில் வெற்றி கொண்ட பின்னர் இத்தேர்தலில் 144 இடங்களைக் கைப்பற்றி மீண்டும் ஆட்சியமைத்தது. 2010 செப்டம்பரில் சில சிறுபான்மைக் கட்சிகளின் ஆதரவுடன் இலங்கையின் அரசமைப்புச் சட்டம் 18வது திருத்தத்தை நிறைவேற்றியது. இலங்கை சனாதிபதி மகிந்த ராசபக்சவின் நிறைவேற்றதிகாரங்களை அதிகரிக்கவும் அரசுத்தலைவருக்கான அதிகபட்சம் இரண்டு தவணைக்காலங்களை நீக்கவும் இத்திருத்தம் வழிவகுத்தது. அத்துடன் இலங்கையின் தலைமை நீதிபதியை சிராணி பண்டாரநாயக்கா மூலம் பதவியில் இருந்து அகற்றியது. அரசுத்தலைவர் ராசபக்ச தனது பதவிக்காலம் முடிவதற்கு இரண்டு ஆண்டுகளுக்கு முன்கூட்டியே 2014 நவம்பரில் அரசுத்தலைவர் தேர்தலை நடத்த அறிவித்தார். ராசபக்சவின் அமைச்சரவையில் மூத்த உறுப்பினராக இருந்த மைத்திரிபால சிறிசேன எவரும் எதிர்பார்க்காத நிலையில் எதிர்க்கட்சிகளின் பொது வேட்பாளராக அறிவிக்கப்பட்டார். 2015 சனவரியில் நடைபெற்ற இலங்கை அரசுத் தலைவர் தேர்தல், 2015 சிறிசேன ராசபக்சவை வென்று புதிய அரசுத் தலைவர் ஆனார். சிறிசேன எதிர்க்கட்சியான ஐக்கிய தேசியக் கட்சி (ஐதேக) தலைவர் ரணில் விக்கிரமசிங்க தலைமையில் புதிய அரசை அமைத்தார். 2015 மார்ச்சில் தேசிய அரசாங்கம் ஒன்றை அறிவித்து ஐக்கிய மக்கள் சுதந்திரக் கூட்டணியின் முக்கிய கட்சியான இலங்கை சுதந்திரக் கட்சியின் உறுப்பினர்கள் சிலரை அமைச்சரவையில் சேர்த்தார். தனது தேர்தல் அறிக்கையில் மைத்திரிபால சிறிசேன 100-நாள் வேலைத்திட்டத்தை அறிவித்து, அதன் பின்னர் நாடாளுமன்றம் 2015 மார்ச் 27 இல் கலைக்கப்படும் என உறுதியளித்திருந்தார். தனது 100-நாள் திட்டத்திற்கு அரசில் இருந்த மகிந்த ராசபக்சவின் ஆதரவாளர்களின் பலத்த எதிர்ப்பை அவர் எதிர்கொண்டார். ஆனாலும், அரசுத்தலைவரின் அதிகாரங்களைக் குறைக்கவும், பதவிக்காலத்தை இரண்டு தவணைகளுக்குக் குறைக்கவும் வழிவகுக்கக்கூடிய இலங்கை அரசமைப்புச் சட்டத்தின் பத்தொன்பதாவது திருத்தம் நாடாளுமன்றத்தில் மூன்றில்-இரண்டு பெரும்பான்மையுடன் நிறைவேற்றினார். சிறிசேன 2015 சூன் 26 அன்று நாடாளுமன்றத்தைக் கலைத்து புதிய தேர்தலுக்கு அழைப்பு விடுத்தார்.
கேள்வி: இலங்கை நாடாளுமன்றத் தேர்தல், 2015 - போட்டியிட்ட கட்சிகளும் கூட்டணிகளும் குறித்து விரிவாக சொல்லுங்கள்.
பதில்: நாடாளுமன்றத்தின் 196 இடங்களுக்கு 21 பதிவு செய்யப்பட்ட கட்சிகளில் இருந்து 3,653 பேரும், சுயேட்சைக் குழுக்களில் இருந்து 2,498 பேரும் போட்டியிட்டனர். 12 கட்சிகள், 24 குழுக்களின் வேட்பு மனுக்கள் தேர்தல் ஆணையாளரினால் நிராகரிக்கப்பட்டன. ஐக்கிய மக்கள் சுதந்திரக் கூட்டணி, நல்லாட்சிக்கான ஐக்கிய தேசிய முன்னணி, மக்கள் விடுதலை முன்னணி (ஜேவிபி) ஆகியன அனைத்து 22 மாவட்டங்களிலும் போட்டியிட்டன. *ஜாதிக எல உறுமய கட்சி ஐக்கிய தேசியக் கட்சியுடன் (ஐதேக) இணைந்து நல்லாட்சிக்கான ஐக்கிய தேசிய முன்னணி என்ற பெயரில் கூட்டணி அமைத்தது. இக்கூட்டணி அரசியல் கட்சியாகப் பதிவு செய்யப்படாமையால் ஐதேகவின் யானை சின்னத்தில் போட்டியிட்டது. இக்கூட்டணியில் இடதுசாரிக் கட்சிகளில் இருந்து பிரிந்து சென்ற ஐக்கிய இடது முன்னணி, மற்றும் இலங்கை சுதந்திரக் கட்சியில் இருந்து பிரிந்து சென்ற சில மூத்த அமைச்சர்கள் (ராஜித சேனரத்தின, அர்ஜுன ரணதுங்க, சரத் அமுனுகம) ஆகியோரும் இடம்பெற்றனர். *இலங்கையின் முக்கிய முசுலிம் அரசியல் கட்சியான சிறீலங்கா முஸ்லிம் காங்கிரசு மட்டக்களப்பு, வன்னி ஆகிய மாவட்டங்களில் தனித்து "மரம்" சின்னத்திலும், புத்தளம், களுத்துறை, அம்பாறை, குருநாகல், கண்டி, கம்பகா, திருகோணமலை மாவட்டங்களில் ஐக்கிய தேசியக் கட்சியின் "யானை" சின்னத்திலும் போட்டியிட்டது. *மனோ கணேசன் தலைமையிலான தமிழ் முற்போக்கு கூட்டணி ஐதேகவின் யானைச் சின்னத்தின் கீழ் கொழும்பு, நுவரெலியா, கண்டி, பதுளை, இரத்தினபுரி, கம்பகா மாவட்டங்களில் போட்டியிட்டது. *பௌத்த மதவாத இயக்கமான பொது பல சேனா பொது சன பெரமுனை என்ற புதிய கட்சியை அமைத்து அனைத்து மாவட்டங்களிலும் தனித்துப் போட்டியிட்டது. *மக்கள் விடுதலை முன்னணி. சரத் பொன்சேகா தலைமையிலான புதிய ஜனநாயக முன்னணி ஆகியன தனித்துப் போட்டியிட்டன.